আহমেদ নাসের সারমাস্ত

**আহমদ নাসের সারমস্ত** একজন আফগান-অস্ট্রেলীয় জাতিসংগীততত্ত্ববিদ। তিনি আফগানিস্তান ন্যাশনাল ইনস্টিটিউট অব মিউজিকের প্রতিষ্ঠাতা ও পরিচালক।

## প্রাথমিক জীবন ও শিক্ষা
আহমদ সারমস্তের পিতা ওস্তাদ সেলিম সারমস্ত ছিলেন আফগানিস্তানের একজন বিখ্যাত সংগীতশিল্পী, সুরকার এবং কন্ডাক্টর। সারমস্ত শৈশব থেকেই বিভিন্ন ধরনের সংগীতের আবহে বেড়ে ওঠেন।

সারমস্ত ১৯৮১ সালে আফগানিস্তানের একটি সংগীত স্কুল থেকে স্নাতক হন। পরবর্তীতে ১৯৯০-এর দশকে আফগান গৃহযুদ্ধের কারণে তিনি দেশ ত্যাগ করেন। তিনি ১৯৯৩ সালে মস্কো স্টেট কনজারভেটরি থেকে সংগীততত্ত্বে স্নাতকোত্তর ডিগ্রি অর্জন করেন। ১৯৯৪ সালে তিনি অস্ট্রেলিয়ায় রাজনৈতিক আশ্রয় পান। ২০০৫ সালে সারমস্ত প্রথম আফগান হিসেবে সংগীতে পিএইচডি ডিগ্রি অর্জন করেন। তিনি মোনাশ বিশ্ববিদ্যালয় থেকে এই ডিগ্রি লাভ করেন।

## আফগানিস্তান ন্যাশনাল ইনস্টিটিউট অব মিউজিক প্রতিষ্ঠা
আফগান যুদ্ধের পর নিজ দেশে সংগীতকে পুনরুজ্জীবিত করতে সারমস্ত আফগানিস্তানে ফিরে আসেন। আফগান শিক্ষা মন্ত্রণালয়ের আমন্ত্রণে তিনি আফগান সংগীতের ঐতিহ্য পুনরুদ্ধারের পরিকল্পনা নিয়ে আসেন, যা বছরের পর বছর ধরে চলা তালিবানি শাসনে অবদমিত ছিল। ২০০৬ সালে তিনি 'রিভাইভাল অফ আফগান মিউজিক' (আরওএএম) শীর্ষক একটি প্রস্তাবনা পেশ করেন, যেখানে তিনি একটি বিশেষায়িত সংগীত স্কুল খোলার পরিকল্পনা করেন। তার লক্ষ্য ছিল এমন একটি পাঠ্যক্রম তৈরি করা যেখানে আফগান সংগীত এবং পাশ্চাত্য ধ্রুপদি সংগীত উভয়ের সংমিশ্রণ থাকবে। সারমস্ত ২০০৮ সালে আফগানিস্তানে ফিরে আসেন এবং ২০১০ সালের ২০ জুন কাবুলে আনুষ্ঠানিকভাবে 'আফগানিস্তান ন্যাশনাল ইনস্টিটিউট অব মিউজিক' উদ্বোধন করেন।

আহমদ সারমস্ত প্রাথমিকভাবে কেবল সুবিধাবঞ্চিত শিশু, এতিম এবং পথশিশুদের জন্য সংগীত শিক্ষার পরিকল্পনা করেছিলেন। তবে শিক্ষা মন্ত্রণালয়ের অনুরোধে তিনি মেধাবী শিক্ষার্থীদের জন্য স্কুলটি উন্মুক্ত করতে রাজি হন। স্কুলের সুবিধাবঞ্চিত শিশুদের পড়াশোনায় মনোযোগ দেওয়ার জন্য প্রতি মাসে ৩০ ডলার করে বৃত্তি প্রদান করা হয়।

আফগানিস্তানের প্রেক্ষাপটে সারমস্ত একটি সহ-শিক্ষা পরিবেশ তৈরিতেও বিশেষ গুরুত্ব দেন, যা তার মতে এই স্কুলের অন্যতম বড় অর্জন।

২০১৩ সালে এই প্রতিষ্ঠানের 'আফগান ইয়ুথ অর্কেস্ট্রা' মার্কিন যুক্তরাষ্ট্রে সফর করে এবং কার্নেগি হল ও কেনেডি সেন্টারের মতো স্থানে সংগীত পরিবেশন করে। ২০১৫ সালে প্রথম আফগান নারী কন্ডাক্টর হিসেবে নেগিন খপলওয়াক একটি সম্পূর্ণ নারী দল নিয়ে তার প্রথম কনসার্ট পরিচালনা করেন।

## তালিবানি হামলার শিকার
২০১৪ সালের ১১ ডিসেম্বর কাবুলের একটি ফরাসি শিক্ষা কেন্দ্রে তালিবানের আত্মঘাতী হামলায় সারমস্ত আহত হন। হামলার পর তালিবান একটি বিবৃতি প্রকাশ করে যেখানে সারমস্তকে আফগান যুবকদের বিপথগামী করার দায়ে অভিযুক্ত করা হয়।

হামলার পরপরই সারমস্ত সংজ্ঞা হারান এবং তার কানের পর্দা ফেটে যাওয়ায় উভয় কানের শ্রবণশক্তি সম্পূর্ণ হারিয়ে ফেলেন। জরুরি অস্ত্রোপচারের জন্য তাকে কাবুলের একটি হাসপাতালে নিয়ে যাওয়া হয়। পরবর্তীতে তিনি অস্ট্রেলিয়ায় ফিরে আসেন, যেখানে চিকিৎসকরা তার মাথার পেছন থেকে ১১টি স্প্লিন্টার অপসারণ করেন এবং একটি কানের আংশিক শ্রবণশক্তি ফিরিয়ে আনতে সক্ষম হন। হামলার ফলে সারমস্ত এখনও দুর্ঘটনা পরবর্তী মানসিক বৈকল্যে ভুগছেন।

## আরও তথ্য
সারমস্ত আফগান সংগীতের মৌখিক ঐতিহ্য সংরক্ষণের জন্য তা পাশ্চাত্য স্বরলিপিতে রূপান্তরের কাজ করেন। তিনি পাশ্চাত্য ধ্রুপদি ঐতিহ্যে আফগান সংগীতকে নতুন করে সাজানোর স্বপ্ন দেখেন।

সারমস্ত তার প্রতিষ্ঠানে একটি কনসার্ট হল এবং মেয়েদের হোস্টেল তৈরির পরিকল্পনা করছেন। এছাড়াও তিনি মাজার-ই-শরীফ, জালালাবাদ এবং হেরাতের মতো শহরগুলোতে সংগীত স্কুল খোলার আশা পোষণ করেন। তার অন্যতম স্বপ্ন হলো আফগানিস্তানে একটি সিম্ফনি অর্কেস্ট্রা প্রতিষ্ঠা করা।

২০১২ সালে তাকে নিয়ে পলি ওয়াটকিন্স এবং বেথ ফ্রে 'ড. সারমস্ত’স মিউজিক স্কুল' নামক একটি প্রামাণ্যচিত্র পরিচালনা করেন।

২০১৮ সালে সারমস্ত এবং তার প্রতিষ্ঠানকে পোলার মিউজিক প্রাইজ প্রদান করা হয়। পুরস্কারের উদ্ধৃতিতে বলা হয়, সংগীতে শক্তি ব্যবহার করে তরুণদের জীবন পরিবর্তনের স্বীকৃতিস্বরূপ ড. আহমদ সারমস্তকে এই সম্মাননা দেওয়া হলো।

## গ্রন্থপঞ্জি
*

## তথ্যসূত্র

## গ্রন্থপঞ্জি

*
*
*

বিষয়শ্রেণী:অস্ট্রেলীয় সংগীততত্ত্ববিদ
বিষয়শ্রেণী:অস্ট্রেলীয় জাতিসংগীততত্ত্ববিদ
বিষয়শ্রেণী:আফগান জাতিসংগীততত্ত্ববিদ
বিষয়শ্রেণী:জীবিত ব্যক্তি
বিষয়শ্রেণী:মোনাশ বিশ্ববিদ্যালয়ের প্রাক্তন শিক্ষার্থী
বিষয়শ্রেণী:অস্ট্রেলিয়ায় বসবাসরত আফগান প্রবাসী
বিষয়শ্রেণী:এশিয়া গেম চেঞ্জার পুরস্কার বিজয়ী
বিষয়শ্রেণী:২০শ শতাব্দীর অস্ট্রেলীয় সংগীততত্ত্ববিদ
বিষয়শ্রেণী:২১শ শতাব্দীর অস্ট্রেলীয় সংগীততত্ত্ববিদ
বিষয়শ্রেণী:নির্বাসিত আফগান
বিষয়শ্রেণী:মস্কো কনজারভেটরির প্রাক্তন শিক্ষার্থী